1,500 משתתפים, 24 מדינות, 35% נשים, נופים מרהיבים של טבע, ים ומדבר בעיר אילת והזוכים….
המרתון המדברי הבינלאומי באילת ביוזמת חברת מרתון ישראל ובשיתוף עיריית אילת ותאגיד התיירות של אילת הסתיים בסוף שבוע ספורטיבי וחווייתי, ובהשתתפות מאות רצים מהארץ ומחו"ל. זוהי השנה השנייה ברציפות בה התקיים המרתון המדברי הייחודי, אחד מהבודדים בעולם, הנערך בתנאי שטח מאתגרים במסלולים משולבים ונוף מהפנט המחבר את הגוף והנפש אל הטבע המדברי, ההררי והימי, הסובב את העיר אילת.
מנכ"ל משרד התיירות, אמיר הלוי: "בשנים האחרונות אנחנו משקיעים במיתוג ישראל כארץ המרתונים מתוך הבנה שהספורט הוא מנוע תיירותי חזק. בעקבות השקעה זו ובזכות הנופים המגוונים ומזג האוויר האופטימלי שישראל מציעה, המרתון המדברי באילת, המרתונים בירושלים, בתל אביב ומרתון Sea of Galilee בטבריה וכן מרתון התנ"ך, הייחודי לישראל, מעוררים התעניינות רבה בקרב רצים חובבים וספורטאים. מרתון אילת המדברי הוא מרתון ראשון בסדרת המרתונים. נישה זו של תיירות עצמאית תופסת תאוצה בכל העולם ומחוללת תיירות בהיקפים עצומים".
מאיר יצחק הלוי, ראש עיריית אילת, שרץ השנה לראשונה במרתון את המקצה הראשון של 5 הק"מ "אני גאה שהמרתון המדברי מתקיים בעיר שחרטה על דגלה להיות קריית ספורט. זהו המרתון היחיד שמאפשר להתמזג עם טבע הנדיר והייחודי בקנה מידה בינלאומי".
יוסי חן מנכ"ל תאגיד התיירות "המרתון המדברי הבינלאומי באילת הוא המרתון היחיד בארץ המתקיים בסביבה טבעית, בתוך נוף בראשית המכיל בתוכו את הרי אילת בשלל צבעים, ריצה בתוך נחלים, עליות קשות וירידות תלולות, ולאורך כל המסלול מלווה את הרצים מפרץ אילת המרהיב על כל גווניו. זהו בהחלט לא עוד מרתון אורבני, אלא מסלול קשה שמהווה אתגר רציני למי שבוחר לרוץ בו. אנו שמחים וגאים לקיים את המרתון המדברי הבינלאומי הייחודי בעיר אילת".
עפר פדן – מנכ"ל מרתון ישראל, "המרתון המדברי משלב חוויה תיירותית ואתגרית שמעוררת השראה. בשנה זו, שהיא השנה השנייה למרתון ראינו כ – 1500 משתתפים, מתוכם 120 רצים מ 24 מדינות מרחבי העולם. כמו כן, השנה חלה עליה בכוח הנשי במשתתפי המרתון שעמד על 35%. בשנה הבאה המרתון המדברי יתקיים ב 18.11.2016, ואנחנו צופים עליה בכמות המשתתפים מהארץ ומחו"ל ".
הרצים במרתון לקחו חלק במקצים השונים וזכו לחוויה ספורטיבית נהדרת ויוצאת דופן, המשלבת בין ריצה לטבע, במסלול ייחודי במינו שהתפרש החל מ"טיילת השמש" בטיילת מלון הרודס ועד טיילת הקרדו של ארמון הרודס אילת, דרך נחל רודד.
הרצים התחרו במסגרת המקצים השונים במרתון מלא (42.2 ק"מ), חצי מרתון (21.1 ק"מ), עשרה ק"מ מירוץ הבנים לזכרם של אילן לוי ויהונתן אזולאי ז"ל ומירוץ חמישה ק"מ.
המרתון המדברי הוזנק ביום שישי האחרון ב-6 בבוקר, בין הרצים היה ראש עיריית אילת מר מאיר יצחק הלוי, שהשתתף במרוץ זו הפעם הראשונה. אל מתחם הריצה במתחם expo, בטיילת מלון הרודס אילת הגיעו סגן ראש העיר יוסי לנקרי, מנכ"ל תאגיד התיירות אילת יוסי חן, שיחד עם מנכ"ל מרתון ישראל, עפר פדן, יזמו את המרתון והביאו את הרצים הרבים מהארץ ומהעולם ליהנות מסופ"ש ספורטיבי ושטוף שמש בעיר.